Miturut tuturan riwayat ingkang dipunwarisakenn kanthi turun-temurun ing kalangan senimanipun, bengberokan minangka warisan Pangeran Korowelang utawi Pangeran Mina, sawijining panguwasa laut Jawa ing wewengkon Cirebon lan Indramayu. Nanging wonten ugi tuturan ingkang dipunwarisaken ing kalangan seniman berokan, bilih berokan minangka kreasi Mbah Kuwu Pangeran Cakrabuana, nalika nyebaraken syiar Islam ing wewengkon Galuh, kados ingkang dipuntindakaken déning wali, migunakaken pertunjukan minangka médhia syiar agama, kanthi ancas langkung gampil katampi ing lingkungan budaya wekdal punika.